b"\n_START_ARTICLE_\nFotomultiplicador de silici\n_START_PARAGRAPH_\nUn fotomultiplicador de silici o SiPM (de les seves sigles del nom en angl\xc3\xa8s Silicon PhotoMultiplier) \xc3\xa9s un detector de llum format per una matriu de fotod\xc3\xadodes d'allau (APDS) en un substrat de silici. Es considera una evoluci\xc3\xb3 del tradicional tub fotomultiplicador. Cada fotod\xc3\xadode d'allau t\xc3\xa9 una mida entre 20 i 100 micr\xc3\xb2metres, i la matriu pot reunir fins a 1000 fotod\xc3\xadodes en un mil\xc2\xb7l\xc3\xadmetre quadrat. Cada un dels fotod\xc3\xadodes d'allau opera en mode Geiger, \xc3\xa9s a dir, produeix una allau d'electrons quan rep com a m\xc3\xadnim un fot\xc3\xb3 independentment del seu nombre o energia. El fotomultiplicador de silici opera amb fluxos de llum petits, de manera que no hi hagi mai m\xc3\xa9s d'un fot\xc3\xb3 per cada fotod\xc3\xadode. D'aquesta manera, nom\xc3\xa9s cal comptar el nombre de fotod\xc3\xadodes que han produ\xc3\xaft una allau per comptar el nombre total de fotons que han assolit el detector._NEWLINE_El voltatge amb el qual opera dep\xc3\xa8n de la tecnologia del detector, per\xc3\xb2 t\xc3\xadpicament est\xc3\xa0 entre 25 i 70 volts. \xc3\x89s, per tant, de 30 a 50 vegades m\xc3\xa9s baix que el que s'aplica a un tub fotomultiplicador, cosa que en facilita la seva manipulaci\xc3\xb3._NEWLINE_Els SiPMs van ser inventats a R\xc3\xbassia a l'Institut de Moscou de F\xc3\xadsica i Enginyeria. La idea original ha estat utilitzada amb nombroses variacions per empreses com SensL, Photonique, Hamamatsu, Voxtel Inc i STMicroelectronics."